‘বিরল মীমাংসা’! আর্থিক দাবি ছাড়াই বিবাহবিচ্ছেদে সম্মতি

ওয়েব ডেস্ক: পারস্পরিক সম্মতিতে বিবাহবিচ্ছেদের (Divorce) এক বিরল ক্ষেত্রে নজিরবিহীন সিদ্ধান্ত ও আচরণের জন্য এক মহিলার প্রশংসা করল সুপ্রিম কোর্ট (Supreme Court)। কোনও ভরণপোষণ, ক্ষতিপূরণ বা আর্থিক দাবি ছাড়াই বিবাহবিচ্ছেদে সম্মত হয়ে, বিয়ের সময় পাওয়া সোনার চুড়ি স্বামীর পরিবারকে ফিরিয়ে দিয়েছেন তিনি। আদালতের মতে, এমন ঘটনা আজকের দিনে অত্যন্ত বিরল।

বিচারপতি জেবি পারদিওয়ালা এবং বিচারপতি কেভি বিশ্বনাথনের বেঞ্চ এই মন্তব্য করেন। আদালতে মহিলার আইনজীবী জানান, তাঁর মক্কেল কোনও ভরণপোষণ বা আর্থিক ক্ষতিপূরণ চাননি। বিয়ের সময় স্বামীর মা যে সোনার চুড়ি উপহার দিয়েছিলেন, সেগুলি নিজেই ফেরত দিচ্ছেন।

আরও পড়ুন: যাত্রীদের জন্য ১০ হাজার টাকার বিপুল ‘ছাড়’ ঘোষণা ইন্ডিগোর!

বিচারপতি পারদিওয়ালা বলেন, “এটি অত্যন্ত বিরল মীমাংসা। এখানে কোনও দাবি নেই। স্ত্রী বিয়ের সময় পাওয়া সোনার চুড়িগুলি স্বেচ্ছায় ফিরিয়ে দিয়েছেন, যা স্বামীর মায়ের ছিল। আজকের দিনে এমন আচরণ খুবই কম দেখা যায়। আমরা তাঁর এই সিদ্ধান্তের প্রশংসা করি।”

ভিডিও কনফারেন্সের মাধ্যমে আদালতে উপস্থিত ছিলেন ওই মহিলা। বিচারপতি পারদিওয়ালা মহিলাকে উদ্দেশ করে আরও বলেন, “এটি এমন এক ঘটনা যেখানে বিনিময়ে কিছুই হয়নি। আমরা কৃতজ্ঞ। অতীত ভুলে যান এবং সুখী জীবনযাপন করুন।” উভয় পক্ষের সম্মতি ও বিশেষ পরিস্থিতি বিবেচনায় নিয়ে আদালত সংবিধানের ১৪২ ধারা প্রয়োগ করে বিবাহবিচ্ছেদ মঞ্জুর করে।